Diari Oficial de la Generalitat Valenciana


Sumari del DOGV 4218, del 27-03-2002 (2002/2892)

ORDRE de 4 de març de 2002, de la Conselleria de Justícia i Administracions Públiques, per la qual s'homologuen els Estatuts de la Mancomunitat de Municipis de la Safor.
-------------------------------------------------------------------------------------------------------------------------------------------------------------------------

### Dades del document

Número de DOGV
:   4218

Data del DOGV
:   27-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/2892


Data del document
:   04-03-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * La Safor
    * administració local
    * reglament intern
    * associació de municipis

ORDRE de 4 de març de 2002, de la Conselleria de Justícia i Administracions Públiques, per la qual s'homologuen els Estatuts de la Mancomunitat de Municipis de la Safor. [2002/2892]
  
Els Plens dels ajuntaments d'Alfauir, Almiserà, Almoines, l'Alqueria de la Comtessa, Barx, Bellreguard, Beniarjó, Benifairó de la Valldigna, Beniflá, Benirredrà, Castellonet de la de la Conquesta, Daimús, Gandia, Guardamar, la Font d'En Carròs, Llocnou de Sant Jeroni, Miramar, Oliva, Palma de Gandia, Palmera, Piles, Potríes, Rafelcofer, Real de Gandia, Rótova, Simat de la Valldigna, Tavernes de la Valldigna i Xeraco, van acordar aprovar la modificació de l'article 3 dels Estatuts de la Mancomunitat de Municipis de la Safor, per a ampliar els fins de la Mancomunitat.
  
Remés l'expedient tramitat i els Estatuts aprovats a aquesta Conselleria, no s'hi advertix cap infracció de l'ordenament jurídic, ni menyscabament de les competències d'aquesta Comunitat Autònoma, ni interferència en el seu exercici.
  
Per tot això, i d'acord amb el que disposa el Decret 91/1999 de 30 de juliol, del Govern Valencià, pel qual s'aprova el Reglament d'Orgànic i Funcional de la Conselleria de Justícia i Administracions Públiques,
  
ORDENE
  
Article únic
  
S'homologa la modificació dels Estatuts de la Mancomunitat de Municipis de la Safor en haver acreditat en l'expedient la legalitat de les actuacions.
  
València, 4 de març de 2002
  
El conseller de Justícia i Administracions Públiques
  
CARLOS GONZÁLEZ CEPEDA
  
Estatuts de la Mancomunitat de Municipis de la Safor
  
TÍTOL I
  
Organització
  
CAPÍTOL I
  
Disposicions generals
  
Article 1
  
1. Els municipis d'Ador, Alfauir, Almiserà, Almoines, l'Alqueria de la Comtessa, Barx, Bellreguard, Beniarjó, Benifairó de la Valldigna, Beniflá, Benirredrà, Castellonet de la de la Conquesta, Daimús, Gandia, Guardamar, la Font d'En Carròs, Llocnou de Sant Jeroni, Miramar, Oliva, Palma de Gandia, Palmera, Piles, Potríes, Rafelcofer, Real de Gandia, Rótova, Simat de la Valldigna, Tavernes de la Valldigna, Villalonga, Xeraco i Xeresa, de la província de València, a l'empara del que disposa l'ordenament jurídic, acorden constituir-se voluntàriament en mancomunitat per a l'organització i prestació d'obres i serveis a través d'unitats d'actuació. La capitalitat d'aquesta Mancomunitat, per a la reunió dels seus òrgans col·legiats és Gandia.
  
2. La Mancomunitat, com a entitat local autònoma, gaudirà de capacitat i personalitat jurídica per al compliment de les seues finalitats específiques, i serà regit per aquests Estatuts.
  
Article 2
  
La Mancomunitat que es constituïx es denominarà Mancomunitat de Municipis de la Safor.
  
Article 3
  
1. La Mancomunitat, per a la gestió dels seus interessos i en l'àmbit de les seues competències, promourà les activitats i prestarà els serveis públics en les matèries següents:
  
a) Arreplegada, transformació i tractament dels residus sòlids.
  
b) Defensa del medi ambient, equilibri ecològic i ordenació del territori.
  
c) Serveis educatius, culturals, socials i assistencials.
  
d) Promoció i dotacions turístiques.
  
e) Mecanització administrativa, banc de dades i gestió tributària.
  
f) Vies de comunicació i transport públic.
  
g) Desenvolupament de les competències urbanístiques.
  
h) Promoció i desenvolupament d'activitats agrícoles.
  
i) Servei de canera comarcal
  
2. L'assumpció de nous serveis requerirà l'acord unànime de tots els representants dels ajuntaments que integren la Mancomunitat.
  
3. La participació en tots, o en alguns dels serveis de competència de la Mancomunitat, requerirà la conformitat prèvia dels ajuntaments interessats, per mitjà d'acord adoptat en els plenaris per majoria absoluta.
  
4. Per a l'organització i desenvolupament dels serveis de competència de la Mancomunitat s'adoptarà qualsevol dels models de gestió previstos en la legislació local.
  
5. La prestació de qualsevol dels serveis, enumerats en l'apartat 1 anterior, comporta l'assumpció, per part de la Mancomunitat, de la seua gestió integral pel que fa al seu establiment, organització i desenvolupament.
  
Article 4
  
La Mancomunitat, com a entitat local reconeguda per la Llei, exercirà totes les potestats que li siguen conferides per la legislació vigent.
  
CAPÍTOL II
  
Òrgans de la Mancomunitat
  
Article 5
  
1. Els òrgans de govern de la Mancomunitat representatius dels ajuntaments mancomunats són:
  
a) El Plenari.
  
b) El president.
  
c) El vicepresident o vicepresidents, si és procedent.
  
d) La Comissió de Govern.
  
2. Podran crear-se comissions informatives, tenint en compte el nombre de serveis que presta la Mancomunitat.
  
Article 6
  
1. El Plenari de la Mancomunitat està integrat per tots els vocals representants dels ajuntaments que la integren, elegits per les mateixes corporacions municipals entre els membres.
  
2. El nombre de vocals que correspon a cada ajuntament es determina segons el nombre d'habitants de cadascun d'aquests, d'acord amb la baremació següent:
  
Fins a 100 habitants 1
  
De 101 a 2.000 habitants 2
  
De 2.001 a 5.000 habitants 3
  
De 5.001 a 10.000 habitants 4
  
De 10.001 a 20.000 habitants 7
  
De 20.001 a 30.000 habitants 9
  
Més de 30.001 habitants 12
  
3. Per a la determinació del nombre de vocals que correspon a cada ajuntament, es tindrà en compte l'última renovació del padró d'habitants.
  
4. El mandat dels vocals coincidix amb el dels respectius ajuntaments.
  
Article 7
  
1. El mandat dels vocals membres de la Mancomunitat és de quatre anys, que es comptaran des de la data de l'elecció de cada ajuntament.
  
2. Acabat el mandat, els vocals continuaran les seues funcions únicament per a l'administració ordinària fins a la presa de possessió dels successors, i en cap cas no podran adoptar acords per què es requerisca una majoria qualificada.
  
3. Celebrades les eleccions locals i dins del termini previst per a la designació de representants en òrgans col·legiats, els ajuntaments nomenaran el vocal o els vocals que els represente en la Mancomunitat.
  
4. Una vegada designats els representants, dins dels 10 dies següents es procedirà a la constitució de la Mancomunitat i a l'elecció del president.
  
CAPÍTOL III
  
Competències i atribucions
  
Article 8
  
1. El Plenari, integrat per tots les seues vocals, està presidit pel president.
  
2. Corresponen, en tot cas, al Plenari les següents atribucions:
  
a) Elegir i destituir el president del seu càrrec, d'acord amb les regles establides en la legislació electoral.
  
b) Controlar i fiscalitzar els òrgans de govern de la Mancomunitat.
  
c) Aprovar el reglament orgànic, les ordenances i altres disposicions de caràcter general que siguen competència de la Mancomunitat.
  
d) Els acords relatius a la participació en organitzacions supramunicipals; creació d'òrgans desconcentrats; alteració de la capitalitat de la Mancomunitat, i l'adopció o modificació de la seua ensenya o escut.
  
e) Aprovar la plantilla de personal i relació dels llocs de treball de la Mancomunitat; determinar el nombre i característiques del personal eventual; aprovar l'oferta anual d'ocupació pública; fixar la quantia global de les retribucions complementàries, dins dels límits màxims i mínims i altres prescripcions establides en les normes estatals; aprovar les bases de les proves per a la selecció de personal i aquelles que hagen de regir en els concursos de provisió de llocs de treball; autoritzar o denegar la compatibilitat del personal al servei de la Mancomunitat per a una segona ocupació o activitat en el sector públic, així com la resolució motivada que reconeix la compatibilitat o declara la incompatibilitat del referit personal per a l'exercici d'activitats de la Mancomunitat, a la qual es referix la Llei 53/1984, de 26 de desembre, d'Incompatibilitats del Personal al Servei de les Administracions Públiques; separar del servei als funcionaris de la Mancomunitat; ratificar l'acomiadament del personal laboral, i imposar sancions per faltes greus o molt greus als funcionaris amb habilitació de caràcter nacional que no suposen la destitució del càrrec ni la separació definitiva del servei.
  
f) Determinar els recursos propis de caràcter tributari, aprovar i modificar els pressupostos, disposar despeses en els assumptes de la seua competència i aprovar els comptes.
  
g) Acordar les operacions de crèdit o garanties i concedir quites i esperes, així com reconéixer extrajudicialment crèdits.
  
h) Alterar la qualificació jurídica dels béns de la Mancomunitat, després de l'expedient en què s'acredite la seua oportunitat i legalitat.
  
i) Adquirir béns i fer transaccions amb aquests, així com alienar-los o qualsevol altre acte de disposició, inclosa la cessió gratuïta a altres administracions o institucions privades d'interés públic sense ànim de lucre.
  
j) Concedir, llogar o cedir l'ús de béns per més de cinc anys, sempre que la quantia excedisca del 10% dels recursos ordinaris del seu pressupost.
  
k) Exercir accions administratives i judicials i defendre a la Mancomunitat, en tots els procediments incoats contra aquesta.
  
l) Plantejar conflictes de competència a altres entitats locals i altres administracions públiques.
  
m) Acceptar la delegació de competències realitzades per altres administracions públiques.
  
n) Aprovar la forma de gestió dels serveis.
  
o) Contractar obres, serveis i subministraments, la duració dels quals excedisca d'un any i exigisquen crèdits superiors als consignats en el pressupost anual de l'entitat, i aprovar els plecs de condicions, a què hagen de subjectar-se els contractes de la Mancomunitat.
  
p) Aprovar projectes d'obres quan la contractació de l'execució siga de la seua competència, d'acord amb el que disposa l'apartat anterior.
  
q) Aquelles altres que hagen de correspondre al Plenari, per exigir la seua aprovació una majoria especial, i aquelles que expressament li conferisca la Llei.
  
3. Pertany igualment al Plenari la votació sobre la moció de censura al president, la qual es regix pel que disposa la legislació electoral general.
  
Article 9
  
1. El president és elegit pel Plenari de la Mancomunitat, per majoria absoluta.
  
2. Poden ser candidats tots els vocals que formen el Plenari.
  
3. Si cap candidat no obté la majoria absoluta en la primera votació, se celebrarà una segona, i resultarà elegit aquell candidat que obtinga el nombre més gran de vots. En cas d'empat, es resoldrà per sorteig.
  
4. Per a la destitució del president, per mitjà de moció de censura, se seguirà el procediment establit en la legislació vigent per a la destitució de l'alcalde.
  
Article 10
  
El president designarà un vicepresident o diversos entre els membres de la Comissió de Govern, que el substituiran per ordre del seu nomenament en cas d'absència, vacant o malaltia.
  
Article 11
  
1. Al president de la Mancomunitat corresponen les següents atribucions:
  
a) Representar la Mancomunitat i presidir tots els actes públics organitzats per aquesta.
  
b) Dirigir el govern i l'administració de la Mancomunitat i l'organització dels serveis administratius del ens comarcal.
  
c) Nomenar i separar els vicepresidents i els membres de la Comissió de Govern.
  
d) Convocar i presidir les sessions del Plenari, de la Comissió de Govern i de qualsevol altre òrgan municipal, així com decidir els empats amb vot de qualitat.
  
e) Fer complir les ordenances i els reglaments de la Mancomunitat.
  
f) Dirigir, impulsar i inspeccionar les obres i els serveis, l'execució dels quals haja estat acordada, i demanar els assessoraments tècnics adequats.
  
g) Exigir a totes les persones obligades l'exacte compliment dels serveis o càrregues de caràcter públic.
  
h) Presidir subhastes i concursos de venda, lloguers, obres, serveis i subministraments, i adjudicar definitivament, d'acord amb les lleis, els que siguen de la seua competència i provisionalment aquells en què haja de decidir el Plenari.
  
i) Preparar i adjudicar la contractació i la concessió d'obres, els serveis i els subministraments, la quantia dels quals no excedisca del 5% dels recursos ordinaris del seu pressupost, ni del 50% del límit general aplicable a la contractació directa, així com tots aquells que, excedint de la citada quantia, tinguen una duració no superior a un any i no exigisquen crèdits superiors als consignats en el pressupost anual.
  
j) Subscriure escriptures, documents i pòlisses.
  
k) Exercir la direcció superior de tot el personal i, com a cap directe, totes les atribucions que en aquesta matèria no siguen competència del Plenari.
  
l) Formar els projectes de pressupost amb antelació suficient, perquè puguen ser aprovats pel Plenari dins del termini assenyalat.
  
m) Disposar despeses, dins dels límits de la seua competència, i els expressament previstos en les bases d'execució del pressupost, ordenar tots els pagaments que s'efectuen amb fons de la Mancomunitat i autoritzar els documents que impliquen formalització d'ingressos en tresoreria.
  
n) Desenvolupar la gestió econòmica de la Mancomunitat, d'acord amb el pressupost aprovat i rendir comptes al Plenari de les operacions efectuades en cada exercici econòmic.
  
o) Organitzar els serveis de tresoreria, sense perjuí de la facultat del Plenari, per a aprovar la seua forma de gestió.
  
p) Aprovar les factures que corresponen al desenvolupament normal del pressupost i que hagen sigut rebudes pels serveis d'intervenció.
  
q) Exercir accions judicials i administratives en cas d'urgència, i donar compte al Plenari en la primera sessió que se celebre.
  
r) Adoptar personalment, i sota la seua responsabilitat, en cas de catàstrofe o infortuni, o de greus riscos d'aquests, les mesures necessàries i adequades, i informar immediatament el Plenari.
  
s) Publicar, executar i fer complir els acords de la Mancomunitat.
  
t) Les que li conferisquen expressament les lleis i aquelles que la legislació de l'Estat o de la Comunitat Valenciana assignen a la Mancomunitat i no les atribuïsquen a altres òrgans d'aquella.
  
Article 12
  
1. La Comissió de Govern serà integrada pel president, els vicepresidents i un nombre de vocals no superior al terç del nombre legal d'aquells que integren la Mancomunitat, nomenats i separats lliurement pel president, que haurà de retre compte al Plenari.
  
2. Correspon a la Comissió de Govern:
  
a) L'assistència al president en l'exercici de les seues atribucions.
  
b) Les atribucions que el president o el Plenari de la Mancomunitat li delegue. No són delegables les atribucions reservades al Plenari en l'article 8.2, apartats b, c, d, e, f, h, l, m, n, q i el punt 3 del mateix article. Tampoc no són delegables les atribucions reservades al president en l'article 11, apartats b, d, k, q, r.
  
TÍTOL II
  
Funcionament
  
Article 13
  
1. El Plenari funcionarà en règim de sessions ordinàries, de periodicitat preestablida, i extraordinàries.
  
2. El Plenari celebrarà sessió ordinària, com a mínim cada tres mesos, i extraordinària, quan així ho decidisca el president o ho sol·licite la quarta part, almenys, del nombre legal de vocals del Plenari. En aquest últim cas, la celebració del Plenari extraordinari no podrà demorar-se més de dos mesos des que va ser sol·licitada.
  
Article 14
  
1. Les sessions del Plenari han de convocar-se, almenys, amb cinc dies d'antelació. En la citació es farà constar l'ordre del dia.
  
2. El Plenari es constituïx vàlidament amb l'assistència d'un terç del nombre legal dels seus membres. Aquest quòrum ha de mantindre's al llarg de tota la sessió.
  
3. En qualsevol cas, es requerix l'assistència del president i del secretari de la Mancomunitat, o d'aquells que legalment els substituïsquen.
  
Article 15
  
1. Els acords dels plenaris són adoptats, com a norma general, per majoria simple dels membres presents. Hi ha majoria simple quan els vots afirmatius siguen més que els negatius.
  
2. Es requerix el vot favorable de la majoria absoluta del nombre legal dels membres del Plenari per a l'adopció d'acords en les matèries següents:
  
2.1 Organització i funcionament.
  
a) Elecció del president.
  
b) Aprovació o modificació d'ordenances.
  
c) Declaració de debat i votació secreta.
  
2.2 Territori i població.
  
a) Modificació i dissolució de la Mancomunitat.
  
2.3 Béns.
  
a) Alienació de béns patrimonials que en la seua quantia excedisca del 10% dels del pressupost.
  
b) Concessió de béns o serveis, per més de cinc anys, quan la seua quantia excedisca del 10% del pressupost.
  
c) Cessió gratuïta de béns a altres administracions.
  
2.4 Personal
  
a) Separació del servei de funcionaris.
  
b) Ratificació de l'acomiadament del personal laboral.
  
2.5 Hisenda i pressupost.
  
a) Aprovació d'ordenances fiscals.
  
b) Imposició i ordenació dels recursos propis de caràcter tributari.
  
c) Aprovació d'operacions financeres o de crèdit, quan el seu import excedisca del 5% dels recursos ordinaris del pressupost.
  
d) Aprovació de comptes.
  
Article 16
  
1. La funció pública de secretaria, que comprén la fe pública i l'assessorament legal preceptiu, així com el control i la fiscalització interna de la gestió economicofinancera i pressupostària, i la comptabilitat, tresoreria i recaptació, serà atribuïda a funcionaris amb habilitació de caràcter nacional, i aquest lloc de treball es cobrirà per concurs entre funcionaris que posseïsquen aquest caràcter, de conformitat amb el que disposa l'ordenament jurídic vigent.
  
2. En cas de vacant, una vegada creades les places, el procediment d'incorporació serà igual al previst per la resta de les entitats locals.
  
Article 17
  
1. La resta del personal de la Mancomunitat serà seleccionat per mitjà dels sistemes d'oposició, concurs o concurs oposició, respectant els principis constitucionals de publicitat, mèrit i capacitat.
  
2. Fins que no es proveïsquen els llocs de treball podran cobrir-se interinament o amb personal laboral temporal, segons les funcions que hagen de desenvolupar aquells que siguen oportunament seleccionats.
  
3. Els llocs vacants seran objecte d'oferta pública d'ocupació en el primer trimestre de cada any.
  
4. El nomenament i règim del personal eventual, si és procedent, serà idèntic al previst per les corporacions locals en la legislació vigent.
  
TÍTOL III
  
Hisenda
  
Article 18
  
La hisenda de la Mancomunitat està constituïda pels següents recursos:
  
a) Ingressos de dret privat.
  
b) Subvencions i altres ingressos de dret públic.
  
c) Taxes per la prestació de serveis o la realització d'activitats de la seua competència.
  
d) Contribucions especials per a l'execució d'obres o per a l'establiment, ampliació o millora de serveis de competència de la Mancomunitat.
  
e) Aquells procedents de les operacions de crèdit.
  
f) Les aportacions dels municipis mancomunats.
  
g) Qualsevol altre recurs que siga establit per disposició legal.
  
Article 19
  
1. Per a la imposició, l'exacció, la liquidació i el cobrament dels recursos enumerats en l'article anterior, la Mancomunitat aprovarà les ordenances fiscals que corresponguen als diferents serveis.
  
2. Correspon als municipis facilitar a la Mancomunitat tota la informació corresponent per a la formació de padrons, altes, baixes i altres modificacions referides als contribuents afectats pels distints serveis que constituïsquen les finalitats regulades en els articles anteriors.
  
3. La Mancomunitat podrà, en qualsevol moment, i pels seus mitjans, comprovar la veracitat i l'exactitud de les dades a què es referix el número anterior.
  
Article 20
  
Les aportacions de les entitats mancomunades per a cada exercici seran les següents:
  
a) Una quota general obligatòria per a atendre despeses generals de conservació, manteniment i administració dels serveis en proporció al nombre d'habitants de dret de cada municipi, d'acord amb l'últim padró quinquennal.
  
b) Una aportació en funció de l'ús que cada entitat faça dels serveis que es presten mancomunadament i no directament a l'usuari.
  
Per a determinar la quota seran d'aplicació les bases o els mòduls següents: nombre d'habitatges, superfície del nucli urbà, metres lineals de carrers, volum d'edificacions, base imposable de la contribució territorial urbana, volum de pressupostos, consum realment efectuat, valor de l'hora realitzada i qualsevol altre valor que puga computar-se en raó del servei o activitat prestada. Les presents bases o mòduls podran ampliar-se aïlladament o conjuntament.
  
c) Aportacions extraordinàries i obligatòries per a atendre despeses d'aquest caràcter.
  
Article 21
  
Les quotes i aportacions dels municipis a la Mancomunitat tenen la consideració de pagaments obligatoris per a les entitats mancomunades.
  
Article 22
  
1. Les aportacions econòmiques dels municipis es realitzaran de la forma següent:
  
a) Les quotes per ús de servei o de caràcter extraordinari, d'acord amb les bases de les aportacions econòmiques que s'aproven en cada cas.
  
b) La quota obligatòria es pagarà trimestralment per domiciliació bancària. En cas que algun municipi es retarde en el pagament de la seua quota o aportació en més de dos trimestres, el president requerirà el pagament en el termini de 20 dies. Transcorregut el citat termini sense haver fet efectiu el deute, el president podrà sol·licitar dels òrgans de l'administració central, autonòmica o provincial, la retenció de quotes pendents, a càrrec de les quantitats que per qualsevol concepte foren liquidades a favor del municipi deutor, per tal que s'entreguen a la Mancomunitat.
  
2. Aquesta retenció està autoritzada expressament per les entitats locals mancomunades en el moment de l'aprovació dels presents Estatuts, sempre que s'adjunte el certificat de descobert reglamentari en cada cas.
  
3. El manteniment reiterat en situació de deutor a la Mancomunitat d'una entitat local serà causa suficient per a procedir a la seua separació definitiva, i se li podran reclamar les quantitats que deu i les despeses derivades, de conformitat amb els apartats 1 i 2 d'aquest article.
  
En aquest cas, serà imprescindible l'acord del Plenari de la Mancomunitat, adoptat amb el quòrum dels dos terços del número de fet.
  
Article 23
  
1. La Mancomunitat aprovarà anualment un pressupost, de conformitat amb el que disposa la legislació de règim local vigent.
  
2. El pressupost constituïx l'expressió xifrada, conjunta i sistemàtica de les obligacions que, com a màxim, puguen reconéixer, i dels drets amb venciment o que es prevegen realitzar en el corresponent exercici econòmic.
  
3. S'inclouran en el pressupost les inversions que es pretenen realitzar, i també les seues fonts de finançament.
  
Article 24
  
1. El patrimoni de la Mancomunitat estarà integrat per tota classe de béns, drets i accions que li corresponen, bé en el moment de la seua constitució o amb posterioritat. A aquest efecte, haurà de formar-se un inventari, de conformitat amb el que establixen les disposicions vigents en la matèria.
  
2. La participació de cada entitat mancomunada en aquest patrimoni es fixa en funció del nombre d'habitants de dret de cada entitat, d'acord amb l'últim padró quinquennal.
  
3. Tot bé que figure en l'Inventari de Béns de la Mancomunitat és un bé de totes i cada una de les entitats locals que la componen, en la proporció fixada en l'apartat 2 d'aquest article, independentment de l'ús o la funció a què es destine i que les entitats mancomunades hagen realitzat el desemborsament econòmic per a la seua adquisició.
  
TÍTOL IV
  
Vigència i reforma de la Mancomunitat i dels seus Estatuts
  
Article 25
  
La Mancomunitat es constituïx per temps indefinit.
  
Article 26
  
La modificació dels Estatuts s'adaptarà al mateix procediment i requisits que els exigits per a la seua aprovació.
  
Article 27
  
1. Per a l'adhesió a la Mancomunitat d'un nou municipi caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vocals del Plenari de la Mancomunitat.
  
2. L'aportació inicial dels municipis incorporats a la Mancomunitat amb posterioritat a la data de la seua constitució inicial, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la inclusió.
  
Si no hi ha aquest patrimoni, aportarà la quota que resulte de multiplicar la quantitat a què fa referència l'apartat a) de l'article 20, pel nombre d'habitants de dret del municipi i per un nombre d'anys que no podrà excedir de cinc.
  
La quota resultant de la valoració podrà ser exigida en el moment de la incorporació de l'entitat local a la Mancomunitat.
  
Article 28
  
Per a la separació voluntària de la Mancomunitat de qualsevol dels municipis que la integren caldrà:
  
a) Que ho sol·licite la corporació interessada, després de l'acord adoptat per majoria absoluta del Plenari de l'ajuntament.
  
b) Que es trobe al corrent del pagament de les seues aportacions.
  
c) Fer efectives totes les despeses que s'originen amb motiu de la seua separació, o part del passiu contret per la Mancomunitat al seu càrrec.
  
Article 29
  
1. La separació d'una o de diverses entitats locals no obligarà el Plenari a efectuar liquidació de la Mancomunitat, i aquest dret quedarà en suspens fins al dia de la seua dissolució, data en què entrarà o entraran a participar en la part alíquota que li corresponga o corresponguen de la liquidació de béns de la Mancomunitat. En el cas que l'aportació inicial estiguera constituïda per elements del servei propis de l'ajuntament, la Mancomunitat podrà, a la vista de les circumstàncies que concórreguen, fer efectiva parcialment o totalment la liquidació amb els mateixos elements aportats.
  
2. Les entitats separades tampoc no podran al·legar dret de propietat dels béns i serveis de la Mancomunitat, encara que radiquen en el seu terme municipal.
  
Article 30
  
La Mancomunitat serà dissolta per qualsevol de les causes següents:
  
a) Per la desaparició de la finalitat per a la qual va ser creada.
  
b) Quan ho acorden el Plenari de la Mancomunitat i les entitats mancomunades, amb el vot favorable de la majoria absoluta legal dels seus membres.
  
c) Per dur-se a terme la prestació dels serveis objecte d'aquesta per l'Estat, la comunitat autònoma o la diputació provincial.
  
Article 31
  
1. Quan les entitats locals mancomunades decidisquen dissoldre la Mancomunitat adoptaran el corresponent acord previ en què manifestaran aquest propòsit, i es requerirà per a la seua validesa la majoria absoluta dels vots dels membres que legalment les integren.
  
2. A la vista dels acords municipals, el Plenari de la Mancomunitat, en el termini de 30 dies comptats des de la recepció de la seua comunicació, nomenarà una comissió liquidadora, composta pel president i, almenys, quatre vocals. En aquesta comissió s'integraran també el secretari i l'interventor, si n'hi ha. Igualment, podran convocar-se a les reunions determinats experts, només a efectes d'escoltar la seua opinió o preparar informes o dictàmens en temes concrets de la seua especialitat.
  
3. La comissió, en un termini no superior a tres mesos, farà un inventari de béns i serveis i drets de la Mancomunitat, xifrarà els seus recursos, les càrregues i els deutes; més tard procedirà a proposar al Plenari de l'entitat l'oportuna distribució d'aquests en les entitats locals mancomunades, i hauran de tenir en compte les mateixes dades que hagen servit per a la formació del patrimoni.